# Άρθρο 8

# Ποσοτικά χαρακτηριστικά υφιστάμενου δημοτικού πρασίνου.

**8.1. - Μεγάλοι χώροι πρασίνου.**

Μεγάλοι χώροι πρασίνου είναι εκείνοι με έκταση μεγαλύτερη των 8.000 μ. στους οποίους μπορεί να συμπεριλαμβάνονται χώροι για αθλητικές δραστηριότητες ή δραστηριότητες αναψυχής. Η βλάστησή τους αποτελείται κυρίως από ψηλό πράσινο, είτε είναι αυτοφυής, είτε αποτέλεσμα φυτεύσεων.

**8.2 - Μικροί χώροι πρασίνου (πράσινο γειτονιάς).**

Μικροί χώροι πρασίνου είναι εκείνοι με έκταση μικρότερη των 8.000 μ. στους οποίους μπορεί να συμπεριλαμβάνονται χώροι για αθλητικές δραστηριότητες ή δραστηριότητες αναψυχής και οι οποίοι είναι συνήθως ενταγμένοι στον ιστό της γειτονιάς. Μικροί χώροι πρασίνου είναι και οι μικρές και μεγάλες πλατείες των Δημοτικών Διαμερισμάτων, οι πεζόδρομοι, οι κλίμακες, οι νησίδες των δρόμων και τα πεζοδρόμια. Η βλάστησή τους αποτελείται από δέντρα, θάμνους και ετήσια και πολυετή καλλωπιστικά φυτά.

**8.3 - Στατιστικά στοιχεία.**

Σύμφωνα με έρευνα που εκπονήθηκε από το Γεωπονικό Πανεπιστήμιο Αθηνών το 2010 και αφορούσε στην αποτύπωση και συγκριτική ανάλυση της χωρικής κατανομής του αστικού πρασίνου 11 ελληνικών πόλεων, το ποσοστό αστικού πρασίνου στο σύνολο της έκτασης της πόλης των Ιωαννίνων είναι 4,76%, κάτω από το συνολικό μέσο όρο των υπό μελέτη περιπτώσεων, ενώ η αναλογία αστικού πρασίνου ανά κάτοικο στο Δήμο Ιωαννιτών είναι 5,80 τετραγωνικά μέτρα ανά κάτοικο.

Στόχος του δήμου μας είναι να προσεγγίσει των 9,00 τετραγωνικά μέτρα πρασίνου ανά κάτοικο, που σύμφωνα με τον Παγκόσμιο Οργανισμό Υγείας είναι η αναλογία ελεύθερης και φυτεμένης έκτασης ανά κάτοικο που πρέπει να εξασφαλίζει μια πόλη για να είναι βιώσιμη.